Tveit prestegjeld

Tveit prestegjeld, også benevnt Topdal prestegjeld, var et prestegjeld tilhørende Kristiansand domprosti i Agder og Telemark bispedømme i Den norske kirke. Det omfattet sogn i tidligere Tveit, nå Kristiansand kommune i Agder fylke, og hovedkirken var Tveit kirke.

Tveit prestegjeld og dets sogn er nå en del av Kristiansand kirkelige fellesråd, som er underlagt Kristiansand domprosti.

Historikk 
Þveitar sókn (norrønt) har sin opprinnelse fra kristningen av landet. Tveit prestegjeld går tilbake til førreformatorisk tid, da det var behov for å tilpasse den kirkelige inndelingen til folketallet og bosetningsmønsteret etter Svartedauden.

Prestegjeldet er i 1620 omtalt i Graagaas som Thopdall Præstegjeld under Mandals Prouistij tilhørende Stavanger stift. Ved kgl. res. av 6. mai 1682 ble prestegjeldet overført til det nye Christianssands stift.

Tveit prestegjeld dannet grunnlaget for Tveit formannskapsdistrikt, som ble opprettet i 1837.

Tveit prestegjeld besto inntil 1905 av Tveit og Birkenes sogn. Ved regj. res. 17. august 1905 ble Birkenes skilt ut som eget sognekall.

Ved avviklingen bestod Tveit prestegjeld av menigheten i Tveit.

Fra 2004 ble prestegjeldene som administrativ enhet faset ut av Den norske kirke, og fra 2012 gikk de også ut av lovverket.

Referanser 

Kristiansands historie
Prestegjeld i Agder
Prestegjeld i Agder og Telemark bispedømme